山月軒
作者：白玉蟾
朝代：宋

paragraphs: 老蟾飛上梧桐枝，蒼屏煙冷猿夜啼。
瀲灧金盤掛寒巘，嬋娟玉鏡沉清溪。
風前松竹盡起舞，姮娥徘徊不歸去。
人在廣寒天在水，滿天星斗知何處。
幽人爲我鳴瑶琴，山前月下千古心。
不知明月幾圓缺，只有青山無古今。
醉持玉盞吞金餠，塵世無人知此景。
青山無言人酩酊，浩歌卧斷桂花影。